Document ID: 32012R0630

KOMISJONI MÄÄRUS (EL) nr 630/2012,
12. juuli 2012,
millega muudetakse määrust (EÜ) nr 692/2008 seoses vesinikul ning vesiniku ja maagaasi segude kütusel töötavate mootorsõidukite tüübikinnituse nõuetega heitkoguste osas ning seoses paigaldatud elektrijõuallikaga sõidukeid käsitleva eriteabe lisamisega EÜ tüübikinnituse teabedokumenti
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. juuni 2007. aasta määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust, (1) eriti selle artikli 5 lõike 3 punkte a, f ja i,
ning arvestades järgmist:
(1)
Komisjoni teatises Euroopa Parlamendile, nõukogule ja Euroopa Majandus- ja Sotsiaalkomiteele „Keskkonnahoidlikke ja energiatõhusaid sõidukeid käsitlev Euroopa strateegia” (2) tunnistatakse, et on olemas suur valik tehnoloogiaid, millega on tõenäoliselt võimalik aidata märkimisväärselt kaasa Euroopa 2020. aasta prioriteetsete sihtide saavutamisse, milleks on teadmistel ja innovatsioonil põhineva majanduse (arukas majanduskasv) arendamine ning ressursisäästlikuma, rohelisema ja konkurentsivõimelisema majanduse (jätkusuutlik majanduskasv) edendamine.
(2)
Lühiajalises ja keskpikas perspektiivis jäävad sisepõlemismootorid maanteesõidukite puhul tõenäoliselt ülekaalu. Seepärast saaks hõlbustada sujuvat üleminekut sisepõlemismootoritelt teistsugustele jõuallikatele, mis põhinevad elektril (elektripatarei, kütuseelement), kohandades sisepõlemismootorid puhaste kütustega, nagu vesinik või vesiniku ja maagaasi segud.
(3)
Kuna jõuallikate tehnoloogiaga seotud tulevik on ebakindel ja on tõenäoline, et uued tehnoloogiad katavad üha suureneva turuosa, on vaja kohandada Euroopa olemasolevaid tüübikinnituse õigusakte nende tehnoloogiatega.
(4)
Komisjoni 18. juuli 2008. aasta määruses (EÜ) nr 692/2008, millega rakendatakse ja muudetakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust, (3) ei kuulu vesinik ning vesiniku ja maagaasi segud asjaomaste kütuste tüüpide hulka. Seepärast oleks asjakohane kõnealuse määrusega kehtestatud tüübikinnitusmenetlust laiendada, et hõlmata kõnealused kütused.
(5)
Euroopa Parlamendi ja nõukogu 14. jaanuari 2009. aasta määrusega (EÜ) nr 79/2009, mis käsitleb vesinikkütusega mootorsõidukite tüübikinnitust ja millega muudetakse direktiivi 2007/46/EÜ, (4) kehtestati mootorsõidukite tüübikinnituse ohutusnõuded seoses vesiniku kasutamisega mootorikütusena. Samuti tuleb saavutada keskkonnakaitse, kuna sisepõlemismootori kütusena kasutatud vesinikust tulenevad lämmastikoksiidi heitkogused võivad avaldada keskkonnale mõju.
(6)
Vesiniku ja maagaasi segud eraldavad atmosfääri teatava hulga saasteaineid, peamiselt süsivesinikke, süsinikmonooksiide, lämmastikoksiide ja tahkeid osakesi; neid heitkoguseid tuleb käsitleda.
(7)
Erinevad valemid ja näitajad, mida kasutatakse heitkoguste määramise katsete tulemuste kindlaksmääramiseks, tuleks kohandada sisepõlemismootorites kasutatava vesiniku ning vesiniku ja maagaasi segude konkreetsete juhtude jaoks, sest need valemid ja näitajad on tugevalt sõltuvad kasutatud kütuse liigist ja omadustest.
(8)
Dokumente, mille tootja esitab riiklikule tüübikinnitusasutustele, tuleks ajakohastada nii, et need sisaldavad olulist teavet vesinikku või vesiniku ja maagaasi segusid kasutavate sõidukite ja elektrisõidukite kohta.
(9)
Seepärast tuleks määrust (EÜ) nr 692/2008 vastavalt muuta.
(10)
Käesolevas määruses sätestatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 692/2008 muudetakse järgmiselt:
1.
Artiklit 2 muudetakse järgmiselt:
(a)
punkt 16 asendatakse järgmisega:
„16. „Hübriidelektrisõiduk”- sõiduk (sealhulgas sõidukid, mis saavad energiat tarbitavast kütusest vaid elektrilise energia-/voolusalvestusseadme uuesti laadimiseks), mis mehaaniliseks käitamiseks tarbib energiat kummastki allpool nimetatud salvestatud energia/toite allikast, mis on sõidukile paigaldatud:
a)
tarbitav kütus;
b)
aku, kondensaator, hooratas/generaator või muu elektri-/mehaanilise energia salvesti;”
(b)
lisatakse järgmised punktid:
„33. „elektrijõuallikas”- süsteem, mis koosneb ühest või mitmest elektrienergiasalvestist, ühest või mitmest võimsuse jaotust reguleerivast seadmest ja ühest või mitmest elektriseadmest, mis muundab salvestatud elektrienergia ratastele ülekantavaks, sõiduki käitamiseks vajalikuks mehaaniliseks energiaks;
34. „elektrisõiduk”- sõiduk, mida käitatakse ainult elektrijõuallikaga;
35. „vesiniku ja maagaasi segu kasutav segakütuseline sõiduk”- segakütuseline sõiduk, mis saab liikuda vesiniku ja maagaasi/biometaani erinevatel segudel;
36. „vesinikkütuseelemendiga sõiduk”- sõiduk, mida käitatakse vesinikkütuseelemendiga, mis muundab vesinikust saadava keemilise energia sõiduki käitamisel kasutatavaks elektrienergiaks”.
2.
Lisasid muudetakse käesoleva määruse lisa kohaselt.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. juuli 2012

Labels: 7
8
3
20